ஊராட்சி செயலாளர்களின் ஒற்றை கோரிக்கையான இளநிலை உதவியாளருக்கு இணையான ஊதியம் எனும் கோரிக்கையை முன்வைத்து 2017 மார்ச் மாதத்தில் 10 நாட்கள் நடத்திய வேலைநிறுத்தப் போராட்டத் தின்போது தமிழக அரசு ஊராட்சி செயலாளர்களுக்கு பதிவறை எழுத்தருக்கு இணையான ஊதியம் வழங்குவதாக வாக்குறுதி அளித்தது. தொடர்ந்து கொடுத்த அமைப்பின் அழுத்தத்தினால் பட்ஜெட் மானியக் கோரிக்கையில் அறிவிப்பதாக வாக்குறுதி அளிக்கப்பட்டது. ஓராண்டு காலமாக வாக்குறுதியை நிறைவேற்றாமல் தமிழக அரசு காலம் கடத்தி வருகிறது. சட்டமன்ற மானியக்கோரிக்கையின்போது அறிவிப்பு ஏதும் வெளியாகாத நிலையில் தமிழ்நாடு முழுவதும் ஜுன் 19 அன்று ஒட்டு மொத்த சிறுவிடுப்புப் போராட்டத்தை நடத்த முடிவெடுத்து அவ்வாறே வெற்றிகரமாக வரலாறு படைத்தது போராட்டம். எனினும் அரசு மெத்தனப் போக்கையே கடைப்பிடித்து தன் மெய்முகத்தை மீண்டும் காட்டியது. ஏற்கனவே ஊரகவளர்ச்சி மற்றும் ஊராட்சித்துறையில் ஊராட்சி செயலாளர் முதல் வட்டார வளர்ச்சி அலுவலர் வரை, பொறியியல் பிரிவில் சாலை ஆய்வாளர் முதல் பொறியாளர் வரை ஏராளமான கோரிக்கைகள் நிலுவையாக உள்ளன. முழு சுகாதார ஒருங்கிணைப்பாளர்கள், கணினி உதவியாளர்கள் போன்ற தொகுப்பூதியம் மற்றும் அவுட்சோர்சிங் பணியாளர்களின் உழைப்பு பல்லாண்டுகளாக ஒட்டச் சுரண்டப்பட்டு வருகிறது.